Document ID: 32000D0044

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 17ης Δεκεμβρίου 1999
για τον διακανονισμό της υπόθεσης Bangemann
(2000/44/ΕΚ, ΕΚΑΧ, Ευρατόμ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 213,
τη συνθήκη για την ίδρυση της Κοινότητας Άνθρακα και Χάλυβα (ΕΚΑΧ), και ιδίως το άρθρο 9,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας (ΕΚΑΕ), και ιδίως το άρθρο 126,
την απόφασή του, της 9ης Ιουλίου 1999, περί παραπομπής της υπόθεσης του κ. Bangemann στο Δικαστήριο,
Εκτιμώντας τα ακόλουθα:
(1) η θητεία του κ. Bangemann ως μέλος της Επιτροπής έληξε στις 9 Ιουλίου 1999·
(2) το Συμβούλιο σημείωσε τις ακόλουθες πληροφορίες που του διαβίβασε ο κ. Bangemann με επιστολή του με ημερομηνία 10 Δεκεμβρίου 1999:
1. Ο κ. Bangemann, μέχρι την 1η Ιουλίου 2000, δεν θα καταστεί μέλος του "consejo administrativo" (διοικητικού συμβουλίου) της Telefoníca και, μέχρι την εν λόγω ημερομηνία, δεν θα δεχθεί καμία άλλη απασχόληση στην εταιρεία αυτή ούτε σε κανέναν άλλο τηλεπικοινωνιακό φορέα.
2. Ο κ. Bangemann αναλαμβάνει την υποχρέωση να μην εκπροσωπεί κανένα τρίτο μέρος (συμπεριλαμβανομένης της Telefoníca) έναντι των ευρωπαϊκών οργάνων έως και τις 31 Δεκεμβρίου 2001.
3. Ο κ. Bangemann θα εξακολουθήσει να διαφυλάττει συνεχώς όλες τις εμπιστευτικές πληροφορίες που τυχόν περιήλθαν εις γνώση του ως μέλος της Επιτροπής των Ευρωπαϊκών Κοινοτήτων,
ΑΠΟΦΑΣΙΖΕΙ:
Άρθρο 1
Η αίτηση του Συμβουλίου κατά του κ. Bangemann κατ' εφαρμογήν του άρθρου 213, παράγραφος 2 τρίτο εδάφιο τελευταία φράση της συνθήκης για την ίδρυση της Ευρωπαϊκής Κοινότητας και των αντίστοιχων διατάξεων της ΕΚΑΧ και της ΕΚΑΕ, με στόχο την έκπτωση του κ. Bangemann από το δικαίωμα συνταξιοδότησης, η οποία εκκρεμεί ενώπιον του Δικαστηρίου των Ευρωπαϊκών Κοινοτήτων (Υπόθεση C-290/99) αποσύρεται, υπό την προϋπόθεση ότι ο κ. Bangemann θα αποσύρει ταυτόχρονα την κατά του Συμβουλίου ασκηθείσα προσφυγή του ενώπιον του Πρωτοδικείου των Ευρωπαϊκών Κοινοτήτων (Υπόθεση Τ-208/99) και θα παραιτηθεί κάθε απαιτήσεως για αποζημίωση και ότι οι δύο διάδικοι αναλαμβάνουν τις δαπάνες τους.
Άρθρο 2
Η παρούσα απόφαση κοινοποιείται στον κ. Bangemann, στον Πρόεδρο της Επιτροπής των Ευρωπαϊκών Κοινοτήτων και στις κυβερνήσεις των κρατών μελών της Ευρωπαϊκής Ένωσης.
Άρθρο 3
Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 17 Δεκεμβρίου 1999.

Labels: 11
10
9
12
15